દ્વારકા તા.૧૩: પુરાણપ્રસિદ્ધ મોક્ષદાયિકા દ્વારકા નગરીમાં સ્થાપિત અનેક શિવાલયો પૈકી સૌથી વધુ ભૌગોલિક વિશિષ્ટતા ધરાવતા અને સમુદ્ર મધ્યે બિરાજતા શ્રી ભડકેશ્વર મહાદેવના મંદિરે દર વર્ષની જેમ આ વર્ષે પણ આગામી મહા વદ તેરસ ને તા.૧૩ ફેબ્રુઆરીને મંગળવારના મહાશિવરાત્રિના શુભદિને ભવ્ય લોકમેળો યોજાશે જેમાં સમગ્ર ઓખામંડળમાંથી શિવભકતો દર્શનાર્થે ઉમટી પડશે. આવતીકાલે દ્વારકાના આ પૌરાણિક શિવાલયમાં આવતીકાલે સવારે ૪ વાગ્યે ઉત્સવ આરતી યોજાશે. સાંજે ૪ વાગ્યાથી રાત્રિના ૧૦ વાગ્યા સુધી સમગ્ર ઓખામંડળમાં એકમાત્ર શિવાલય ખાતે દર વર્ષની જેમ મેળાનું પણ આયોજન કરાયું છે. રાત્રે ૧૦ વાગ્યાથી નિર્મળાબેન દુધરેજીયાના ભજન તથા રાત્રિના ૧૨ કલાકે શિવજીની મહાઆરતીનું પણ આયોજન કરાયું છે.